Papersnake/gushiwen huggingface dataset:
次曲江先寄太守刘宜翁五首 其一
郭祥正（宋代）

行彻淩江到曲江，史君才业世无双。前人俗政应除尽，盛赋新诗倒玉缸。
次韵临安赵丞
洪咨夔（宋代）

燧农以前疑传疑，理耶乱耶难尽知。唐虞三代号极治，说着已是令人悲。

古来神器付有德，人心天命何容私。使朱与均不豚犬，亦家天下如启时。

乾尊坤卑大分定，孰阳为耦阴为奇。南巢牧野可自诿，为民嘘寒濯其痍。

后来龙虎战刘李，大氐鹯獭驱秦隋。杯羹分我弗暇顾，肯与儿女同车驰。

晋阳宫监计可劫，机阱不管为天窥。橘中老翁虬髯客，冷看世变从旁嗤。

当涂典午夜负耳，南北五代昼攫之。螳螂黄雀递相视，谁肯帖耳甘伏雌。

日月出矣爝火熄，此殆天意非人为。所嗟患失长乐老，东家淅米西家炊。

荣华富贵风雨过，但见金椎控人颐。君侯读书眼如月，坐阅两岸随舟移。

诗成索酒浇磊磈，通德裙带红榴垂。
游风洞登高望仙鹤明月诸峰
袁枚（清代）

泱泱天大风，谁知生此洞。
古剑劈山开，千年不合缝。
我身伛偻入，风迎更风送。
折腰非为米，缩脰岂畏冻。
偶作謦欬声，一时答者众。
䃂散非扣钟，弇郁类裂瓮。
奥草挂绵络，阴冰凝螮蝀。
游毕再登高，出洞如出梦。
一筇偃又竖，两目阑复纵。
远山亦献媚，横陈怪石供。
仙鹤不可招，明月犹堪弄。
底事急归来，云湿衣裳重。
送沈良臣赴南雄守
顾清（明代）

南安旧俗思张守，又喜南雄得使君。五岭封疆元不改，三吴人物并能文。

香凝画阁晨听事，风捲朱旗晓看耘。正使勋名照青简，未须违远叹红云。
恭和家大人将赴季弟官舍书示及门之作 其一
孙应求（宋代）

力穑良农必有年，先修人事乃言天。士非学问无由立，勿道家饶负郭田。
复吴秘正五诗
陈造（宋代）

君诗用功深，平处犹近古。
北斗灿繁星，拜赐诧儿女。
亦思貂可续，中夜搅肺腑。
搅须粲一笑，笑翁祗自苦。
钓矶怀古十章 其三 詹何
杨杰（宋代）

五年南国钓烟波，妙手从来所得多。鱼引盈车竿不挠，几人施舍似詹何。
会饮西湖闻黄浦捷用余制干韵
刘子澄（宋代）

湖边重度夏，风物恍如初。竹喜儿孙密，花怜姊妹疏。

小舟逢寺泊，淡句欠僧书。此乐何从得，淮堧报贼除。
赠陈宗之
蒋廷玉（宋代）

经营一室面清波，不是儒衣不见过。
南渡好诗都刻尽，中朝名士与交多。
分甘书史窝中老，兴在江湖醉后歌。
门外今年桐又长，不知堪系我船麽。
洛水
张耒（宋代）

洛水秋深碧如黛，乱石纵横泻鸣濑。
清明见底不留尘，日射澄沙动玑贝。
南山秋风已萧瑟，倒影上下迷空翠。
何当载酒纵扁舟，一尺鲤鱼寒可鲙。
蜀道难
刘孝威（南北朝）

玉垒高无极。铜梁不可攀。双流逆巇道。九坂涩阳关。

邓侯策马度。王生敛辔还。敛辔惧身尤。叱驭奉王猷。

若吝千金重。谁为万里侯。戏马吞珠界。扬舲濯锦流。

沈犀厌怪水。握镜表灵丘。禺山金碧有光辉。迁亭车马尚轻肥。

弥想王褒拥节反。更忆相如乘传归。君平子云阒不嗣。江汉英灵信已衰。
曹伯圭筑室曰桂斋戏作俳偕体
大欣（元代）

阿仙骑蟾白银阙，醉折秋华餐玉屑。《霓裳》曲散堕清尘，凉玉素娥悲白发。

玉轮碾香空翠寒，流光万里君合欢。大星渐低海色白，高斋翠影空团团。

万卷芳心期厚地，憔悴秋香忍相弃。百年若使富贵羁，淮南小山归不归。
灵壁石
张扩（宋代）

十年此地征尘染，谁与山川还旧观。九华小样出君家，要续个中消息断。

此郎与山对立玉，几上重重见陵谷。安知可备宫架悬，乐府待之八音足。

他山岂无石一拳，如琮断方璧断圆。不如此峰真巧具，六窗七窍俱天然。

君今落帆锡山近，挈石寻泉丫无恨。会须漱石更枕流，世事入门君勿听。
薄暮一二邻友见过
韩淲（宋代）

燃烛炽炉炭，小雪冬已深。朋从把薄醪，不受寒暑侵。

山空风夜号，落叶鸺鹠音。挥手语坐人，尽醉惜此心。
闻孤鸟而有作
张煌言（明代）

孤鸟、孤鸟声愊忆，风雨中宵我心恻；似闻鸟言生不辰，空山寥心无颜色。

在昔雄飞向九霄，金眸玉爪行胸臆；巢云曾傍万年枝，击水宁需六月息！

风云蹉跌几星霜，宛转枋榆困枳棘；东门旗鼓为谁觞？北海木石徒尔塞。

杜宇漫语不如归，鹧鸪疾呼行不得；予心卒瘏予尾焦，却来山阿欲避弋。

一饮一啄孰将雏，双飞双宿谁比翼？寒枝独抱月黄昏，岛树苍茫林影黑。

横绝四海会有时，敢告羁栖还努力！嗟乎此鸟亦非凡，鸾歌凤舞谁能识！

但将孤鸟伴孤臣，悠悠苍天曷有极！
即事偶书
文彦博（宋代）

世道逢消长，人情徇爱憎。光华如石火，明灭似风灯。

巢幕堪忧燕，垂天不羡鹏。危心戒行险，视履益兢兢。
读王尼传
王灼（宋代）

处世常多忧，政坐口复牵。
谁能百无营，饮露如寒蝉。
原野足饿殍，山泽漫臞仙。
作计苦不早，身穷乃怨天。
刘石扰河洛，孝孙方南迁。
庇无一区宅，耕无一亩田。
牛车不自救，枯骸枕道边。
君看董与葛，见几预着鞭。
智虑故不同，祸福仍相悬。
关辅已荆棘，江淮复戎旃。
吾生亦可料，速办买山钱。
颂古十九首
释慧晖（宋代）

故山岌岌锁寒烟，未肯将心轻授传。
玉女夜寻无字印，石人遥指月明前。
谢性之惠茶
释德洪（宋代）

午窗石碾哀怨语，活火银瓶暗浪翻。射眼色随云脚乱，上眉甘作乳花繁。

味香已觉臣双井，声价从来友壑源。却忆高人不同试，暮山空翠共无言。
饯高仁卿农丞奉使还北
牟巘五（宋代）

好农使者惯经常，归路西风水国凉。
但使人皆歌美稷，故应此即是甘棠。
赠进士顾云
张乔（唐代）

潮槛烟波别钓津，西京同□荻□贫。不知守道归何日，

相对无言尽几春。晴景远山花外暮，云边高盖水边□。

与君愁寂无消处，赊酒青门送楚人。
郭外夜归
吴学礼（清代）

草田高下乱虫鸣，凉袭衣襟夜气清。
河汉横秋平野阔，山窗无月一灯明。
孤蓬倦倚难成梦，宿鸟相呼忽转更。
近郭不妨归近夜，到门犹有读书声。
伤丁氏故基题一绝于太虚堂
莫崙（宋代）

疏雨斑斑洒叶舟，前山唤客作清游。
芳华消歇春归后，野草荒田一片愁。
题常思岭兰若二首 其二
黄仲昭（明代）

蓬莱何处觅仙家，小刹闲吟兴亦赊。门外有山都是竹，庭前无地不栽花。

半生牢落多行路，几度经过此啜茶。日暮又投山驿去，回看楼阁倚云斜。
仲春即事
苏方晋（明代）

抵掌几升沉，朝花剧一吟。杯棬宁不古，犬马可无今。

槛外时光迅，阶前雨气深。且兼多近况，长笑听啼禽。
登永济驿楼
韩琦（宋代）

远烟芳草媚斜阳，萧索邮亭一望长。尽日倚栏还独下，绿杨风软杏花香。
和虞记室骞古意诗
何子朗（南北朝）

美人弄白日，灼灼当春牖。清镜对蛾眉，新花弄玉手。

燕下拾地泥，风来吹细柳。君子何时归，与我酌樽酒。
龙井十题·寂室
释元净（宋代）

心寂寂自绝，此意为君说。
寒云嵌空亭，独有月照雪。
过菁山秀王墓
卫宗武（宋代）

对案毬狮衮，来冈阵马驱。谶书曾昔验，王气慨今无。

犹喜王侯冢，免遭诗礼儒。葱葱馀壤树，柯叶尚纷敷。
穀城主簿王崇者少得养生禅寂之道中年弃官入
宋庠（宋代）

余本丘壑人，失计蹈尘网。
轩冕忽缰锁，风波若流荡。
高羽颠宏罗。奔骖偾归鞅。
众伪缘境滋，千忧共身长。
进乏汗马劳，居畏濡鹈赏。
力命频遘迍，幽忧思独往。
闻君集汉阴，遁世久忘象。
因溜为鸣琴，凭岩作烟幌。
复有延陵季，亦善南趎养。
築宇近亲仁，耕田或歌壤。
且言掛瓢处，一径扪萝上。
杳若御风游，萧萧骨毛爽。
芝术纷异苗，麏鼯结幽响。
老木森千寻，丹藤垂百丈。
洞谷答啸歌，云霞代邻党。
咨予倦游者，缅邈期真赏。
之子幸我怜，试烦翦幽莽。
傥獲蜗牛居，即谢海禽饗。
时从渔父鱼，聊植仙人杖。
渐脱区中缘，永托无生奖。
美原县北轩
李复（宋代）

渊明昔遯世，北窗朝脱巾。
清风一披拂，自谓义皇人。
冥冥孤鸿姿，真与浮云亲。
寂寞千载后，遐躅空遗尘。
嗟予敢言勇，斗禄徒为贫。
形骸强包束，种种秋毛新。
朅来渭水阴，讼简民风淳。
因喜纵懒僻，凿牖开星辰。
吏散鸟下阶，清谈可娱宾。
归去终亦赋，聊此蟠穷鳞。
后省紫薇花
任希夷（宋代）

清晓开轩俯凤池，小山经雨石增辉。
琉璃叶底珊瑚干，立出池边是紫薇。
拟唐人五言八韵 其六 陶彭泽归里
顾炎武（明代）

结驷非吾愿，躬耕力尚堪。咄嗟聊绾绶，去矣便投簪。

望积庐山雪，行深渡口岚。芟松初作径，荫柳乍成庵。

瓮盎连朝浊，壶觞永日酣。秋篱寻菊蕊，春箔理桑𧖟。

旧德陈先祖，遗书付五男。因多文义友，相与卜村南。
怀崔清献
张祐（明代）

公暇阅国经，俨然见前哲。星汉焕文章，冰霜穆风节。

灵凤超众禽，太山眇丘垤。曾来守此邦，我得遵遗辙。

低头愿执鞭，仰止心徒切。
偈颂三十首
释印肃（宋代）

谁道凡情不作佛，咦，
大丈夫，休分别，
百亿尘劳从此诀。今朝酒醒何处，
杨柳岸晓风残月。
御制太皇太后挽词四首 其三
范祖禹（宋代）

天祐周邦世世仁，笃生文母济斯民。嗣徽慈后光宗祖，配极英皇育圣神。

崇庆垂衣宁宝座，延和负扆翊冲人。长言永慕遵遗训，要在齐家与正身。
十四日雪复作 其二
虞俦（宋代）

宁是因风摇柳絮，又还扶雨著梅腮。先生拥褐方高卧，恶客敲门勿与开。
自咸平至太康鞍马间得十小诗寄怀晏叔原并问
黄庭坚（宋代）

土气昏风日，人嚣极雁鹅。
寻河著绳墨，诗思略无多。
论语绝句一百首
张九成（宋代）

君子何尝去小人，小人如草去还生。
但令鼓舞心归化，不必区区务力争。
句
吴潜（宋代）

粲粲黄金裾，亭亭白玉肤。
极知时好异，拟与岁寒俱。
堕地良不忍，抱枝宁自枯。
寒食
陆游（宋代）

峡云烘日欲成霞，瀼水成纹浅见沙。
又向蛮方作寒食，强持扈见对梨花。
物如巢燕年年客，心羡游僧处处家。
赖有春风能领略，一生相伴遍天涯。
感皇恩（生日示妹）
程大昌（宋代）

身寿又康强，谢天将并。耳目聪明行步壮。登高挥翰，不用瞠眉扶杖。华堂偕老处，儿孙王。

只恨萍蓬，他乡浮荡。回首故山便惆怅。今年生日，忽似还家模样。当缘风絮韫，来赓唱。
灵惠公庙
汪藻（宋代）

台殿崇崇冠冢颠，行人跪起白云边。山河霸业三千里，歌舞灵衣五百年。

铁马威神通异域，衮龙书命降中天。偃王遗种班班在，好乞韩碑记邈绵。
西江月·一霎轻云过雨
王之道（宋代）

一霎轻云过雨，半稿新绿横舟。

梅花池馆暗香浮。酒入朱唇红梅。

有恨尤怜别恨，多愁不惯春愁。

舞余何惜更迟留。肠断断肠更后。
立秋前三日龙门口观水
孟淦（清代）

黄河之源不可穷，苍莽莽腾自天上。千里一曲趋巽隅，真见禹门叠层浪。

滔滔万派争一门，一门一落几千丈。怒流忽抵秦雍间，上有双峡扼其吭。

屹然岳势分东西，怪石崚嶒怒相向。我闻此间龙所宫，尺木欲借洪涛壮。

中流飙忽涌骊珠，千瀑万瀑势悬放。水华的烁犯斗牛，水势崩奔裂崖嶂。

日脚倒射电光寒，风霆白昼惊寥恍。汹如巨石忽推颓，轰若奔车斗万两。

又如鼓战争强雄，万马骧腾不相让。忽忆鸿濛象帝先，龙门突兀始谁创。

伟哉微禹吾其鱼，疏凿鸿功谁与抗。豁然一洗平生胸，鹳雀楼头恣遥望。

今朝发兴登龙门，苍茫百顷如沈瘴。山气凛凛随阴风，却令耳目得清旷。

始知秋气横太虚，豪吟对此空惆怅。
七夕寄张氏兄弟
李郢（唐代）

新秋牛女会佳期，红粉筵开玉馔时。

好与檀郎寄花朵，莫教清晓羡蛛丝。
题寄殷无美掩关
王世贞（明代）

桃李飞欲尽，衡荆犹寂如。无劳长者辙，自有古人书。

白眼酬交少，清尊问字虚。禽情宽渐狎，草色傲能舒。

业已潜夫就，终难求仲疏。还将一鸣意，从尔扣三馀。
答周约庵中丞九日栾城道中见赠
唐顺之（明代）

月卿仗节行燕甸，星使乘槎向洛阳。倾盖偶从黄菊候，开轩共醉紫萸觞。

楼台塞接风云变，岩谷迎寒草树荒。戏马新词重康乐，疏才何以答揄扬。
送赵司令之金陵
释善珍（宋代）

血战荆江障贼锋，无端谗嗔困英雄。
念亲不隔关山梦，忧国常怀畎亩忠。
早岁交游今改事，少年豪举晚收功。
碧油谈笑多新句，倘值南云寄便鸿。
王山萧氏馆中感旧
刘崧（元代）

金粟庄前白雁翔，十年嶷嶷见诸郎。重来往事那堪赋，依旧当门杏叶黄。
晓露
孙原湘（清代）

湘帘窣地绿云裁，寂寂鹦哥几遍催。侍女偷摇团扇去，小郎私遍解围来。

梦中唤起星眸滟，背后惊回秀靥开。最是残妆难得见，暂停梳洗向妆台。
病中寄武公望二首
廖行之（宋代）

轻去千金若弃遗，高情勇决固应稀。
端来共我茅一把，不肯折君腰十围。
世事弹棋无定局，人情蒙穽有深机。
生涯也趁身强健，况是平阳德可依。
颂古五首
释守仁（宋代）

气直语直，眼亲手亲。
峰峦竞秀，红紫争春。
神通妙用施呈尽，要见国师犹隔津。
采苓
佚名（先秦）

采苓采苓，首阳之巅。苟之为言，苟亦无信。舍旃舍旃，苟亦无然。苟之为言，胡得焉？
采苦采苦，首阳之下。苟之为言，苟亦无与。舍旃舍旃，苟亦无然。苟之为言，胡得焉？
采葑采葑，首阳之东。苟之为言，苟亦无从。舍旃舍旃，苟亦无然。苟之为言，胡得焉？
定风波令
周紫芝（宋代）

梅粉梢头雨未干。淡烟疏日带春寒。暝鸦啼处，人在小楼边。

芳草只随春恨长，塞鸿空傍碧云还。断霞销尽，新月又婵娟。
鹧鸪天·五百人中第一仙
佚名（宋代）

五百人中第一仙。等闲平步上青天。绿袍乍著君恩重，黄榜初开御墨鲜。龙作马，玉为鞭。花如罗绮柳如绵。时人莫讶登科早，自是嫦娥爱少年。
咏史上·魏相
陈普（宋代）

赵禹张汤网未收，久人董偃化方流。
丞相但看汉故事，何但宣皇不用周。
留题李中丞湖上山庄
欧阳辂（清代）

凭栏无数青山好，都在湖波潋滟中。尽日烟岚自来去，多情鱼鸟亦玲珑。

长廊午寂听松雨，小阁新凉坐竹风。珍重主人留客意，不应归骑便匆匆。
忆少年
佚名（宋代）

嘉亨运，璇历均调。光烈遇唐尧。珍图缘错，垂锡乾霄。封岱顺车珍。修合答、万玉来朝。瑞丕昭。构宇结瑛瑶。虚气下仙飚。钦崇道祖，舆驾动临谯。整銮镳。郊报厚黎苗。
均纯贶，渗漉咸滋液，能事播欢谣。继明缵绪，缓赋轻徭。京庾比丰饶。勤中昃、采善询荛。五风飘。授人时吏正，休马橐兵销。良肱隆栋，助化率皇僚。德声遥。懿铄简书标。
用太白韵赠报恩南老一首
王阮（宋代）

上人片云孤，贱子亦萍踪。
两枝同社莲，千岁后凋松。
今年九华山，去年五老峰。
江南好风景，但愿长相从。
僧元复院枕流轩
梅尧臣（宋代）

寺外寒流驶，开轩静者栖。
浅深看藻荇，出没爱凫鷖。
一悟此中趣，万缘皆可齐。
谁来惊节物，岸木长春荑。
残冬归宗阅毗尼忆阿公时阿公出沈阳之千山 其一
释今严（明代）

阅尽毗尼岁又催，拥炉深夜拨寒灰。念予计日归三峡，知子何时过五台。

多病曾供匡岳雪，一身聊寄玉关梅。荷担大道思贤者，望断孤鸿绝塞来。
重过灵岩山馆
赵翼（清代）

灵岩山馆好菟裘，老友重过泪暗流。嗣祖早亡犹是福，武安若暗恐难留。

春风亭树花谁看，落日林峦鸟自投。终是生平风雅报，及身得免唤朱游。
以采菊东篱下悠然见南山为韵赋十首
方回（元代）

平生天外心，异乎诸子者。
著鞭无前途，焉用取竹马。
乍争祖逖先，肯出桓温下。
黄钟晚遭毁，轰雷釜鸣瓦。
细玩郊沙爻，可不举需疋。
雪中遇胡烈臣归自郴阳戏成一绝
王庭圭（宋代）

路傍有客骑牛过，乞与蓑衣作席眠。邂逅若能相顾问，和公画上钓鱼船。
无见顶相
释印肃（宋代）

无影树下谁相识，瑠璃殿内绝形名。
千岩色□祥光现，万壑松风和没人。
金刚随机无尽颂·大乘正宗分第三
释印肃（宋代）

欲说宗乘正，不落凡兼圣。
有无俱不到，截断邪师柄。
独院偶作
齐己（唐代）

风篁清一院，坐卧润肌肤。此境终抛去，邻房肯信无。

身非王者役，门是祖师徒。毕竟伊云鸟，从来我友于。
狂夫
陆游（宋代）

狂夫与世本难谐，醉傲王侯亦壮哉！奕奕方收岩际电，酣酣已起枕间雷。
回天力在人终叹，入月星来敌自摧。
千载鬼雄皆国士，直令穷死未须哀。
忠勤楼诸老夜直余时守省作诗寄之 其一
汪广洋（明代）

西掖延秋爽，高楼倚太清。玉绳当坐转，银汉近人明。

上相思经济，诸公任老成。不知前席夜，曾语及苍生。
雨中拨闷四首 其四
黄衷（明代）

投簪谁谓早，谋拙悔归迟。狂极吾忘我，慵来诗戒诗。

酣怜浮蚁净，老重蠹鱼痴。乌饭明朝具，溪翁素可期。
邹子引古语
佚名（先秦）

截趾适履。孰云其愚。何与斯人。追欲丧躯。
宿接笋峰道院
徐熥（明代）

绝壁悬厓入杳冥，丹房长借白云扃。地分六曲成三岛，台耸千云礼七星。

暮霭晴飞岩瀑翠，秋烟寒隐石灯青。一声独鹤醒残梦，卧听黄庭半部经。
关门柳
李商隐（唐代）

永定河边一行柳，依依长发故年春。

东来西去人情薄，不为清阴减路尘。
吊黄学士三首
欧阳修（宋代）

沈约多清瘦，文园仍病痟。
共疑天下召，更欲水边招。
金马人相吊，长沙物易妖。
秋风吹越树，归旐自飘飘。
忆藕
刘克庄（宋代）

昔过临平召伯时，小舟就买藕尤奇。
如拈玉麈凉双手，似泻金茎嚥上池。
好事染红无意绪，痴人蒸熟减风姿。
炎州地狭陂塘少，渴死相如欠药医。
春尽同仲和泛舟溪山堂
李流芳（明代）

雨晴春又尽，忽忽信舟轻。松岭云不定，柳塘风易生。

出波双浴鹤，隔竹一啼莺。何意林芳歇，幽怀得共倾。
丙辰冬和乐魁声道四诗
姚勉（宋代）

兰芷怀思未敢言，美芹良欲献君尊。
八珍侧畔堪容得，虎豹狺狺踞九阍。
感怀
郭印（宋代）

冬仲阴气骄，微阳尚潜伏。
草木惨无容，霜威日夜酷。
君子览时惨，悠然守幽独。
吹律者何人，微暖还燕谷。
玉衡无淹次，天道旋反复。
低回伫春风，求友升乔木。
阮郎归（做姜尧章体）
黄升（宋代）

粉香吹暖透单衣。金泥双凤飞。间来花下立多时。春风酒醒迟。

桃叶曲，柳枝词。芳心空自知。湘皋月冷佩声微。雁归人不归。
渔者
强至（宋代）

身世扁舟里，飘飖可奈何。
万生劳白日，一笑属沧波。
阔网施能几，闲机用未多。
余颜自憔悴，莫作楚臣歌。
和裴校书鹭鸶飞
元稹（唐代）

鹭鸶鹭鸶何遽飞，鸦惊雀噪难久依。

清江见底草堂在，一点白光终不归。
宿四明山心
传慧（明代）

寂历游仙处，尘寰隔断霞。
九溪流雪水，八月绽桃花。
茅栗圆于弹，霜梨大似瓜。
云南与云北，依旧作邻家。
过优昙禅院
行鉴（清代）

为访优昙遗迹来，碑残零落杂莓苔。三春腊月犹多积，二月梅花尚未开。

绀殿虽经新匠斧，老松还是昔人栽。祖师面目依然在，了了分明不用猜。
书叹七首 其一
戴表元（宋代）

王生困缧绁，刘子急徵追。舒叟挈家走，几遭鞭与笞。

我无三人辱，阖门但穷饥。饱死世更多，徒忧何以为。

敢作小夫叹，聊为才士悲。
和羊城梁俊民三首 其三
邓林（宋代）

眼目昏昏鬓雪侵，还乡犹未改乡音。良朋倘肯来今雨，便共烧灯话夜深。
又答前人二首 其二
萧立之（宋代）

水气收荷影，阑干出榭身。可怜秋月下，不著夜吟人。

花冷侵衣薄，茶甘汲井新。满怀黄叶梦，正堕九街尘。
郡斋三月下旬作（以下三首一作张又新诗）
崔护（唐代）

春事日已歇，池塘旷幽寻。残红披独坠，嫩绿间浅深。

偃仰卷芳褥，顾步爱新阴。谋春未及竟，夏初遽见侵。
甲戌岁朝明日立春东坡元日诗有土牛明日莫辞春之句因以为韵赋七诗 其二
文徵明（明代）

昨日风北厉，长河水胶舟。今日畅柔和，好鸟鸣高丘。

芳春肇伊始，寒气毕泥牛。谁为颂椒花，引酒聊自酬。
田父吟五首
叶茵（宋代）

家家柳色染轻黄，柳外归鸦噪夕阳。
屋角有烟青不断，粞儿饭熟淡齑香。
南乡子
顾贞立（清代）

何必问生涯。消受帘前绕砌花。应是天公费裁剪，秋纱。

碧绿芭蕉映著他。

春事纵繁华。□到秋深均转加。擎露海棠娇欲语，欹斜。

欲乞名师画著他。
月岩
吴儆（宋代）

题诗山寺不胜多，人力争如造物何。
安得短蓬岩下漱，长看清影照寒波。
守犬
吕徽之（宋代）

风恬月朗眠花影，吏不敲门门恰静。
何事猛然吠一声，有人来汲门前井。
才叔调倅归
许及之（宋代）

五月征行思竹院，半年赓倡负松庐。水西风月分归后，巷北交朋过访馀。

携具洗泥曾醉否，逃禅得句定真如。涉斋终日攒眉坐，正赖清新为起予。
休宁
范成大（宋代）

南街豪郡城，东圃压州宅。
谁云沸镬地，气象不偪仄。
林园富瓜沸，堂密美杉柏。
山醪极可人，溪女能醉客。
吴子邑中彦，毫端万人敌。
传杯相劳苦，不觉东方白。
真珠帘 梨花
张炎（宋代）

绿房几夜迎清晓，光摇动、素月溶溶如水。惆怅一枝寒，记东阑闲倚。

近日花边无旧雨，便寂寞、何曾吹泪。烛外。谩羞得红妆，而今犹睡。

琪树皎立风前，万尘空、独挹飘然清气。雅淡不成娇，拥玲珑春意。

落寞云深诗梦浅，但一似、唐昌宫里。元是。是分明错认，当时玉蕊。
自蜀州暂还成都奉简诸公
陆游（宋代）

不染元规一点尘，行歌偶到锦江滨。
淋漓诗酒无虚日，判断莺花又过春。
客路柳阴初堕絮，还家梅子欲生仁。
更须作意勤相过，要信年光属散人。
偈六十九首 其十六
释道宁（宋代）

闻声不悟道，见色岂明心。大冶红炉里，真鍮不博金。
寿丞相庆七十五首
吴泳（宋代）

渤海兵戈静，全淮版籍归。
红缫蚕繭大，紫擘蟹鳌肥。
柳港添生色，榆关閟杀机。
君王新御殿，莫使谏书稀。
西斋新植萱草甚多作问答绝句二首·答
宋祁（宋代）

我有忘忧号，君为忧世人。
欲忧忧底事，胡不暂怡神。
元相公挽歌词三首
白居易（唐代）

铭旌官重威仪盛，骑吹声繁卤簿长。

后魏帝孙唐宰相，六年七月葬咸阳。

墓门已闭笳箫去，唯有夫人哭不休。

苍苍露草咸阳垄，此是千秋第一秋。

送葬万人皆惨澹，反虞驷马亦悲鸣。

琴书剑珮谁收拾，三岁遗孤新学行。
和叔雪中见过
王安石（宋代）

捐书去寄老山林，无复追缘往事心。
忽值故人乘雪兴，玉堂前话得重寻。
念奴娇·还都后诸公见追和赤壁词用韵者凡六人亦复重赋
蔡松年（宋代）

还都后，诸公见追和赤壁词，用韵者凡六人，亦复重赋。

离骚痛饮，笑人生佳处，能消何物。夷甫当年成底事，空想岩岩玉壁。五亩苍烟，一丘寒玉，岁晚忧风雪。西州扶病，至今悲感前杰。
我梦卜筑萧闲，觉来岩桂，十里幽香发。块垒胸中冰与炭，一酌春风都灭。胜日神交，悠然得意，遗恨无毫发。古今同致，永和徒记年月。
次韵沈茂实小园偶书
方回（元代）

人因雅俗分高下，同是园林兴不同。
时觉燕莺相尔汝，焉知蜂蝶有雌雄。
岂惟酒可兼诗可，常在花中与竹中。
秋老纱窗犹未换，要令深夜月华通。
次韵唐彦猷所题顾野王祠与霍子孟庙对
张元干（宋代）

兰若黄门像，相望博陆居。
衣冠尘亦暗，箫鼓祭全疏。
草色侵荒迳，潮声过夕墟。
遗风犹可想，吊古一觞余。
禅人请赞 其五
释师范（宋代）

这瞎贼，无羁勒。指槐骂柳，将南作北。横也凑他不得，竖也凑他不得。

谁知箩里生姜，元是井中侯黑。
江南好 其十六 晚春堂
许英（清代）

韶华永，景缀暮春时。婪尾犹留花映酒，舞腰渐看柳成围。

丽日正迟迟。
楼居
释行海（宋代）

秋光清接眼光寒，碧落茫茫碧海宽。
月堕树根当岳顶，天垂河气湿栏干。
元龙百尺情犹在，黄鹤千年迹未残。
最是夕阳烟雨后，不堪直北望长安。
梅雨逾月始晴甫两日复大雨
袁说友（宋代）

猛作连朝雨，愁添一尺溪。
颓云惊满坐，涨水急平堤。
泽国几成壑，田家未半犁。
关心独朝暮，刚认勃姑啼。
少年游
陈允平（宋代）

画楼深映小屏山。帘幕护轻寒。比翼香囊，合欢罗帕，都做薄情看。

如今已误梨花约，何处滞归鞍。待约青鸾，彩云同去，飞梦到长安。
黄蜀葵
薛能（唐代）

娇黄新嫩欲题诗，尽日含毫有所思。

记得玉人初病起，道家妆束厌禳时。
早春对雪奉寄澧州元郎中
刘禹锡（唐代）

新赐鱼书墨未干，贤人暂出远人安。朝驱旌旆行时令，

夜见星辰忆旧官。梅蕊覆阶铃阁暖，雪峰当户戟枝寒。

宁知楚客思公子，北望长吟澧有兰。
子强赋诗还张簿与予唱和诗卷复用韵谢之
晁说之（宋代）

同时先后避风尘，异县相看意更亲。不武可知难陷阵，片文安得易容身。

胡儿去喜添新恨，燕子来惊问故人。何处有诗能自胜，赖君揖客赏阳春。
贤者之孝二百四十首·荀何
林同（宋代）

古称有曾闵，今复见荀何。
为孝一而已，能行无甚高。
榆林
胡助（元代）

倦客出关仍畏暑，居庸回首暮云深。青山环合势雄抱，不见旧时榆树林。
梅花集句 其一一○
李龏（金朝）

闲踏宫花独自行，飘廊点地色轻轻。临风长作南枝想，欲化西园蝶未成。
呈尤运使袤延之五首
赵蕃（宋代）

翰墨有先达，知己仅三数。
省斋怜其贫，晦庵过其誉。
怀哉介庵老，先我骑鲸去。
公如幸教之，岂叹岁不与。
移官巴陵行有日矣书呈唐德舆程士和梁和仲于
赵蕃（宋代）

问认书能数，飘流见愈亲。
通家如弟数，受赐亦州民。
渺莽重湖路，羁栖一病身。
欲行行未得，风雨况频频。
深居
吕本中（宋代）

深居如山林，初不识城市。尘凝喜事少，犬吠知客至。

生涯付衰疾，日力破昏睡。欣然一笑足，自省甘若荠。

收身当在早，过此恐少味。
霁后度大屏岭始见罗浮二山隐显云外折下数里为石角潭
王文诰（清代）

峰变态，树倒影，湿翠满山人度岭。断雨飘丝积霭收，磨出光天照明靓。

远眺罗浮接云上，支天一面与天并。神山秀出弱水中，水复山重路犹梗。

路梗石作梯，大山中辟流。青泥天风一吹丸，不得结成圭角当前溪。

潴而为潭潭复泻，水信无分于东西。随我下山如送客，相将形影何凄凄。

言寻漆珠室，绿衣行酒天鸡啼。洞天药市引红翠，池边沐浴分刀圭。

或再来，无相暌。
雨中宿超化寺
李廌（宋代）

暴雨如建瓴，龙渊俄怒流。
逸哉我三士，冒雨探奇幽。
古寺浮积壤，危若萍与沤。
抱忧穷乐事，斗酒聊重留。
题林处士肥上新屋壁
刘筠（宋代）

久厌侯鲭静室来，卜居邻近钓鱼台。
旧山鹤怨无钱买，新竹僧同借宅栽。
斗酒谁从杨子学，扁舟空访戴逵回。
抽毫有污东阳望，但惜明时老润才。
寄卢端公同年仁炯，时迁都洛阳，新立幼主
徐夤（唐代）

上阳宫阙翠华归，百辟伤心序汉仪。昆岳有炎琼玉碎，

洛川无竹凤凰饥。须簪白笔匡明主，莫许黄tU博少师。

惆怅宸居远于日，长吁空摘鬓边丝。
端午内中帖子词·皇后阁
王珪（宋代）

玉作仙家殿，都无暑气侵。
犹裁葵叶扇，常有爱君心。
秋霁二首 其一
宋祁（宋代）

晓河回北陆，夕雨净西郊。水足鱼忘喣，林寒鸟恋巢。

阁苔浮绿晕，社橘老丹包。谁与同真想，清风是淡交。
独坐东轩
赵鼎（宋代）

云山环合户深关，中有幽人竟日闲。好在窗前数竿竹，与君相伴老山间。
东山八景并序 其八 五雷坛
刘玘（明代）

何人筑土拥平冈，知是游雷此地藏。曾鼓乾坤施号令，能驱风雨迅威光。

道人奉法时瞻礼，过客祈灵每谒望。忽听一声天外动，轰然直在此山阳。
念奴娇 叔庆侄生子
佚名（宋代）

金秋行令，恰清晨、白露初交中节。勿怪西窗传好事，生个他年英杰。吉梦既符，知如徐子，冰玉为神骨。吾家有庆，阶兰喜又新发。
如今早已生男，清樽华宴，且好延佳客。更自承师勤问道，门外不妨立雪。抗志云霄，留心简册，听我叮咛说。骎骎月殿，桂枝取次高折。
宥老楮
苏轼（宋代）

我墙东北隅，张王维老谷。
树先樗栎大，叶等桑柘沃。
流膏马乳樗，堕子杨梅熟。
胡为寻丈地，养此不材木。
蹶之得舆薪，规以种松菊。
静言求其用，略数得五六。
肤为蔡侯纸，子入桐君录。
黄缯练成素，黝面颒作玉。
灌洒烝生菌，腐余光吐烛。
虽无傲霜节，幸免狂酲毒。
孤根信微陋，生理有倚伏。
投斧为赋诗，德怨聊相赎。
岁晚自感
王建（唐代）

人皆欲得长年少，无那排门白发催。一向破除愁不尽，

百方回避老须来。草堂未办终须置，松树难成亦且栽。

沥酒愿从今日后，更逢二十度花开。
村景
戴复古（宋代）

箫鼓迎神赛社筵，藤枝摇曳打秋千。
坐中翁妪鬓如雪，也把山花插满颠。
祫飨太庙 其十
郊庙朝会歌辞（宋代）

嘉牲在俎，广乐在庭。其所将者，曰躬曰诚。神兮来歆，以安以宁。

以锡寿嘏，惟皇是膺。
子年刘郎写余老貌求赞
杨万里（宋代）

鬓少梳欲无，髭短镊更少。
搔鬓祗捻髭，觅句何日了。
回文偈四首
宋太宗（宋代）

会解垂要理，真诠善归心。
送刘判官赴丰州
卢纶（唐代）

衔杯吹急管，满眼起风砂。
大漠山沉雪，长城草发花。
策行须耻战，虏在莫言家。
余亦祈勋者，如何别左车。
重寄一首
苏轼（宋代）

凛然高节照时人，不信微官解浼君。
蒋济谓能来阮籍，薛宣直浼吏朱云。
好诗冲口谁能择，俗子疑人未遣闻。
乞取千篇看俊逸，不将轻比鲍参军
杂诗三首
黎廷瑞（宋代）

西域去中土，荒径无人开。
谁眩武皇意，极力致龙媒。
汗血竟何用，空闻悔轮台。
茂陵土花碧，石马秋风哀。
悠悠数世后，引得金仙来。
贺皇太子九月四日生辰四首
杨万里（宋代）

地出雷初震，天升日更重。
高飞千里鹄，潜跃九渊龙。
隆准如高帝，虯须似太宗。
八荒阴赐里，户户是华封。
子夜四时歌四首 其三
陶益（明代）

砧声起碧空，河里浣花红。照影入秋水，香囊裙带中。
和袁子才新春见赠
尹继善（清代）

桃源咫尺谪仙人，春浪初生递锦鳞。爆竹声中消短鬓，梅花香里著间身。

云归野岫光何淡，雪霁平林景更新。每有诗成先寄我，老来笔墨转相亲。
和答杨司训先生
罗钦顺（明代）

芹泮香风十载闻，故山归早亦殊恩。春来每自添诗债，酒罢同谁卧竹根。

台省备员遥庆我，篇章传世竟输君。因风报李还西望，云树参差日未昏。
绍兴祀太社太稷十七首
佚名（隋代）

嘉承天和，黍稷翼翼。
默相农功，翳神之德。
俎实牲牲，旧章是式。
嗣有岂年，我庾维亿。
采绿吟 次周草窗韵
吴湖帆（清代）

水拂垂杨影，岸草浅碧东西。红阑一棹，紫箫双桨，宜画宜诗。

倚秾阴、密誓鸳鸯，似夜光、缓约琉瓈。选芳情，携纤手依依。

相恋羡谁。清梦许重寻，凝魂在、秦丝无限娇脆。忍湿玉鲛绡，试窃卸云衣。

念花边、襟惹荀香，凌波软、罗袜更亲题。归时晚、初日渐铓，斜月正微。
下皋杂咏 其二十
黄仲昭（明代）

辋川佳胜古来稀，犹欠吾庄一段奇。丹荔子栽今结实，薰风满树绛囊垂。
句
陈善（宋代）

春风一日归深院，巫峡千山锁暮云。
杨柳枝送沈自成之武康县丞五首 其三
谢肃（明代）

馆娃宫里柳摇摇，恰似春风舞细腰。今日更萦前日恨，送行何惜折长条。
赠渔父
杜牧（唐代）

芦花深泽静垂纶，月夕烟朝几十春。
自说孤舟寒水畔，不曾逢著独醒人。
食樱笋二首
苏辙（宋代）

一旱经春草木焦，朱樱结子独盈条。
盘中宛转明珠滑，舌上逡巡绛雪消。
仰嗫佳人露犹湿，偷衔啼鸟语尤娇。
南方荔子争先後，羞见炎风六月烧。
堤上閒步二首 其二
李之仪（宋代）

暖风轻蹙浪花浮，留滞江城愧谢悠。吟苦空多屈原恨，赋残犹剩庾郎愁。

渐因卜筑投归鹭，聊托潺湲习戏鸥。可笑粗官杀风景，满船丝管载凉州。
送吴判官
强至（宋代）

雨乾青活淮上山，君领善课趋帝关。
春风满路马足健，翩然征帝不可攀。
吁君登科越一纪，中又困踬罹苦艰。
苍虬垂髯猛虎卧，青衫四十鬓欲斑。
我疑君胸典籍府，千轴万卷罗其间。
圣经贤史及怪说，叩之不已如循环。
有时启口论时病，往往愤发涕欲潸。
位卑道屈志未就，姑以大笔诛雄奸。
就令君居太史局，犹足上下马与班。
刚然古胆贯白日，不为权贵柔正颜。
退之常患天地惠，偏向君子怀独悭。
高冠大笏尽知己，行矣得意东南还。
和因上人四首
王之道（宋代）

茭葑弥天眼界幽，浇愁应办酒如油。
坐怜渔父机心胜，万顷春苗不下鸥。
小园即事
文彦博（宋代）

闲脱蕉衫挂树桠，竹冠芒屩自耘瓜。心形散傲如园吏，椑榼纵横似酒家。

古桧婆娑张碧盖，流泉诘屈动青蛇。风清日落未归舍，待得东南见月华。
别管韵夫
陆文圭（元代）

胸中耿耿挟孤征，剌口逢人辄论兵。
投笔少年真燕领，著鞭中夜忽鸡声。
功名阴处方成就，节义穷时要讲明。
别有中庸书一卷，勒君西谒范高平。
赠周秀才二首
陈师道（宋代）

早逢异人得异术，究考咎休出顷刻。
相逢拍手问由来，怪我今年有阴德。
自金陵西归至豫章，发南浦亭，宿黄家渡
杨万里（宋代）

过了重湖雪浪堆，章江欲尽涂江来。
到家无此江山景，画舫行迟不用催。
赠方云卿地理
何梦桂（宋代）

金仙顶门一只眼，五眼通神识无限。
云卿留得眼一只，眼力最高人不识。
眼里青囊一卷经，照破山川无遁形。
口谈祸福句句验，人谓先生真鬼灵。
自言好眼与人别，当年点得白龟睛上血。
龟存双眼我双眼，两眼精明光电掣。
有时采珠撼龙宫，有时捋须探虎穴。
独眼独眼真地仙，一角灵犀妙莫传。
谁知一眼化千眼，笑杀时师空眼穿。
书院
刘过（宋代）

力学如力耕，勤惰尔自知。
但使书种多，会有岁稔时。
送曹广文赋得富览亭
周棐（元代）

危亭突兀斗城阴，风物苍茫入望沉。
万古东南多壮观，百年豪望几登临。
夜中日出扶桑近，天外江流滟滪深。
好趁归帆拂天姥，共凭寥廓寄微吟。
宿柁头次及甫入沌韵
洪咨夔（宋代）

手遮西日望褒斜，百折舟行尚玉沙。
风趁港回帆落柱，草迷路断牵收车。
长烟漠漠非吾土，老树离离似我家。
今夜宿头应更好，月明四面尽芦花。
繁畤县逢林野桥户部
杨巍（明代）

秋高山下县，夕照塞边村。以我淹留所，闻君慷慨言。

挽输疲内地，烽火入关门。怀土兼忧国，同伤客里魂。
寄江朝宗
吴芾（宋代）

藕花爽约约寒梅，开遍南枝尚未来。
今日有人传尺素，却云直待海棠开。
若赏海棠犹未晚，回头便见春风转。
只恐君无必信言，守到此时还更展。
惠子相梁
庄子（先秦）

惠子相梁，庄子往见之。或谓惠子曰：“庄子来，欲代子相。”于是惠子恐，搜于国中三日三夜。庄子往见之，曰：“南方有鸟，其名为鹓鶵，子知之乎？夫鹓鶵发于南海，而飞于北海；非梧桐不止，非练实不食，非醴泉不饮。于是鸱得腐鼠，鹓鶵过之，仰而视之曰：‘吓！’今子欲以子之梁国而吓我邪？”
贤者之孝二百四十首·李兴
林同（宋代）

刲股如为孝，还庆载圣经。
莫明柳子意，因甚取残形。
临江仙
孙居敬（宋代）

摘索枝头何处玉，吹来万里春风。须臾陆地遍芙蓉。珠帘和气扑，一笑夺炉红。

文字红裙相间出，主人钟鼎仙翁。清谈隽语与香浓。太平欢意远，人在玉壶中。
游雨花台过武南冈处士别业留赠
朱福田（清代）

空台寂寞久，日日满残阳。不见雨花迹，时闻丛桂香。

冈头望深竹，幽处有茅堂。长揖就处士，别来颜鬓苍。
山园草木四绝句 其二 黄蜀葵
陆游（宋代）

开时闲淡敛时愁，兰菊应容预胜流。剩欲持杯相领略，一庭风露不禁秋。
寿高母仪太宜人
卢龙云（明代）

北海钟灵粹，东莱孕秀奇。明良昔遇合，创述总昭垂。

文简推朝昔，忠襄复帝师。家声荣里闬，女德重门楣。

谏省馀忠在，香闺淑范移。鸡鸣初并戒，燕翼此为基。

孝友成家政，肃雍备母仪。书香传外氏，宅相应孙枝。

锡服沾殊典，温纶荷眷私。遐龄过耋耄，上寿祝期颐。

教仕功方就，移忠孝可为。家园几周览，宦路正清夷。

陟屺怀明发，分曹藉度支。缄封酬密线，问颔报含饴。

乐志宽离绪，承颜悦介眉。班斓称未老，寿考看维祺。

玉树庭阶茂，金茎雨露滋。显扬应尚远，褒赉更相随。

禅戒非云晚，玄修实在兹。长辉瞻宝婺，嘉会等瑶池。
次韵李希荀寄念七侄庄并用前韵和十七侄彀送其行 其二
苏颂（宋代）

里闬相从秋复春，矜怜几类党频频。摛词已识言浮物，学艺兼知义入神。

纵使声名高世俗，直须慈惠及生人。吾家自有青毡在，岂羡林宗垫角巾。
侄孙子渊新居落成二首
戴复古（宋代）

结屋邻苍海，开门面翠屏。
堂前萱草绿，寿母鬓丝青。
礼乐陈樽俎，诗书立户庭。
一时勤卜筑，百世享康宁。
大雨中游岳寺
李廌（宋代）

忽见微云别峤生，急缘危磴下峥嵘。
势倾海岱千岩黑，力卷江湖万叶声。
碧瓦依稀人暗喜，急溪湍涨马初惊。
老僧宴坐朱门底，应笑狂夫冒险行。
宫女恩赐还阶
樊甫（明代）

清晓承恩出禁宫，金莲香惹御阶风。九重回首如天上，万里还阶似梦中。

云髻高簪榴子石，宫衣深染茜花红。内阶妆束原来别，不与寻常一样同。
南涧中题
柳宗元（唐代）

秋气集南涧，独游亭午时。
回风一萧瑟，林影久参差。
始至若有得，稍深遂忘疲。
羁禽响幽谷，寒藻舞沦漪。
去国魂已远，怀人泪空垂。
孤生易为感，失路少所宜。
索寞竟何事，徘徊只自知。
谁为后来者，当与此心期。
自赞
项安世（宋代）

将军下笔枉施功，羽箭贤冠事不同。
桐柏宫中狂道士，枚回洲上病渔翁。
和刘景文雪
苏轼（宋代）

占雨又得雪，龟宁欺我哉。
似知吾辈喜，故及醉中来。
童子愁冰砚，佳人苦胶杯。
那堪李常侍，入蔡夜衔枚。
大衍易吟四十首 其三十四
方回（元代）

六籍火未熄，龙兴芒砀云。呼韩朝渭上，已纳王政君。
蓦山溪·青青官柳
姜夔（宋代）

青青官柳，飞过双双燕。楼上对春寒，卷珠帘、瞥然一见。如今春去，香絮乱因风，沾径草，惹墙花，一一教谁管。阳关去也，方表人肠断。几度拂行轩，念衣冠、尊前易散。翠眉织锦，红叶浪题诗。烟渡口，水亭边，长是心先乱。
送曹杜赴试礼部
王令（宋代）

霜风琅琅鸣鼓鼙，鸟寒夜噪树折枝。居者不出行者归，厩马解折车弃脂。

长河夜冰船就维，百贾晏起朝闭扉。为问当今行者谁，出门千里到何时。

母送拊背父叹嘻，儿惜欲去哭挽衣。上马反顾纷涕洟，非所愿欲去何为。

家虽有田丰岁稀，所得偿公不及私。况望膻芗事庭闱，结发从学今十期。

始自有志徇孔姬，岂愿从世成依违。高堂华发纡素丝，暮年待子为光辉。

望我日久莫报之，苟得一笑辱弗辞。况望三釜家无饥，吾于二子久所知。

怪其才高所就卑，今乃语此诚可思。近闻天子变典彝，欲拨旧况收新奇。

子行出仕适其期，骅骝得路无折羁。罢酒行矣无自迟，去取天宠酬亲慈。
舒翰林国裳过锡病不能来其人来言之
邵宝（明代）

病客舟中不著巾，山中而我亦怀人。平生温饱元非志，万死艰危尚有身。

风力南溟看独近，潮声东海听初真。也知梦转沧江晚，正想胪传玉殿春。
菩萨蛮四首 其一
朱珩（清代）

城楼已听三更打，如何还未重帘下。贪看月团圞，顿忘风露寒。

银筝弹怨曲，蹙损修娥绿。昨夜梦潇湘，归鸿见一双。
题禹庙
齐唐（宋代）

削断龙门剑力间，遗祠终古鉴湖边。
昆墟到海曾穷地，石穴藏书不记年。
春色门墙花滴雨，晓光台殿水浮烟。
涂山万国梯航集，告禅录坛岂偶然。
春归杂兴三首 其一
方一夔（宋代）

白首青灯滞一乡，不将迟暮照韶光。经风魏紫埋倾国，破晓离韶殒折杨。

老去功名随梦断，别来云水隔天长。此生聚散何时了，定计归锄五亩荒。
张万福
吕陶（宋代）

闻说宣麻伏紫宸，愿将忠胆触龙鳞。此翁八十真堪笑，何事昌言有直臣。
九咏寄从兄湛之塞垣 其三 边尘
邝露（明代）

紫塞三关隔，黄尘八面通。胡笳吹复起，汉月照还空。

遢遝仍随马，萧条暗逐风。将军休拂拭，留点战袍红。
关成嘉父
崔与之（宋代）

诸老不敢吏，我来容友之。
调高械夏曲，局熟弈秋棋。
南斗捩船柁，西风吹鬓丝。
莫将金玉质，膏沐画长眉。
关山死 其一
释函可（明代）

死向巫闾山上出，不照人间照死骨。死骨千年更不还，魂随山死度重关。

关山叠叠归魂苦，苍茫不记来时路。闺中少妇独夜眠，心心嘱梦去寒边。

梦去魂归不得遇，明死如霜草虫语。
鹧鸪天
李从周（宋代）

绿色吴笺覆古苔。濡毫重拟赋幽怀。杏花帘外莺将老，杨柳楼前燕不来。

倚玉枕，坠瑶钗。午窗轻梦绕秦淮。玉鞭何处贪游冶，寻遍春风十二街。
与范总干
袁燮（宋代）

贤士未达时，怀宝混尘境。
得志行所为，泽民效伊尹。
常深纳沟念，疾苦勤访问。
所期培殖丰，肯诧裁决敏。
所以龚黄辈，仁声达幽隐。
是时民气乐，鱼跃快於牣。
高躅欲追攀，是心先戒谨。
日怜老钝资，不敢污兰省。
朅来楚江边，宣布宽大令。
牧养乃其职，此事无穷尽。
孳孳抚凋瘵，凛凛忧饥馑。
今岁雨意悭，斋心罄三请。
甘泽幸滂沱，良田稍膏润。
杂种亦复熟，穷闾庶安枕。
亭平富词学，春华灼下品。
贻我喜雨篇，仁心极矜轸。
源流自介庵，句法深以稳。
扰扰淫哇中，闻此古歌咏。
我无为霖手，丹阙何由觐。
兀坐哦君诗，字字堪企敬。
卜算子
吕渭老（宋代）

云破月高悬，照我双双泪。人在朱桥转曲西，翠幕重重闭。

要见朱商量，见了还无计。心似长檠一点灯，到晓清清地。
初夏
汪广洋（明代）

纨扇盈盈剪越罗，麦秋时候转清和。云飞城郭烟中远，星散渔家水际多。

小树暮天收白蜡，平芜晴日放新鹅。南州高士亭前客，尤爱沧浪第一歌。
见方云台题壁
刘克庄（宋代）

寄书迢递梦参差，每见留题尉所思。
不论驿亭僧寺里，有山水处有君诗。
绍定三年寿明仁福慈睿皇太后册宝九首 其三
郊庙朝会歌辞（宋代）

帝阙肃开，天阶坦履。霓旌羽盖，导仪护卫。匪誇雕瑑，匪矜繁丽。

兹谓盛仪，亿载千岁。
山居杂咏
李玉绳（明代）

亭院当溪寂，衡门傍竹深。开帘怜草碧，移榻寄松阴。

地迥云交野，源通水抱林。世情閒里淡，古貌亦如心。
广陵先兄阁部墓下作 其一
史可程（清代）

一抔乾净地，洒血酹孤樽。雁序沦黄土，荪枝乾白门。

蛇龙缠日月，箕尾正乾坤。浩气今何许，空嗟五丈原。
山礬花
张至龙（宋代）

漫山白蕊殿春华，多贮清香野老家。
频向风前招蝶使，密通家籍省梅花。
忏院种兰次宝印叔韵 其一
王十朋（宋代）

偶向缁林植子芳，光风入院泛幽香。他时倘免芟锄患，馀馥犹堪供道场。
地行莫如马
晁公溯（宋代）

地行莫如马，蹴踏千里空。
西游到瑶池，岂止过崆峒。
忽当涉江汉，载之楼船中。
楼船谁能乘，御者须阿童。
阿童亦何劳，八尺真毛龙。
即将凌波涛，复恐挟雷风。
或从琴高生，化作赤鯶公。
径去不可执，飘然朝河宗。
峡口
雷思霈（明代）

上牢下牢水声急，巴峡月峡山势长。一线江流去莽莽，海天云雾接茫茫。
偈颂五首
释了悟（宋代）

一即三，三即一，
碧眼胡僧数不出。少林面壁九年，
大似抱贓叫屈。屈屈，
黄檗树头，讨甚木蜜。
克己
朱熹（宋代）

宝鉴当年照胆寒，向来埋没太无端。祇今垢尽明全见，还得当年宝鉴看。
后溪晚步
文同（宋代）

阴阴芳树暗回堤，路入蒙笼转野溪。
泽雉应媒高复下，林鸦引子曷还啼。
青蒲宛宛全淹水，紫笋斑斑半出泥。
倚杖风前感时节，乱烟斜日一蝉嘶。
塞下曲 其七
张应申（明代）

河水车流占孟津，征夫立马泪沾巾。总怜似雪河边骨，尽是生前意气人。
寄程可久丈
赵蕃（宋代）

闻道沙随老，遂为安国居。逢人难问似，近况复何如。

此士犹松径，何人在石渠。儒林有韩孟，待诏自严徐。

别去常劳梦，新来更欠书。久知腰倦折，悬想病都除。

番国吾州近，冰溪一水馀。秋风期命驾，春雨政携锄。
野外行
于逖（唐代）

老病无乐事，岁秋悲更长。穷郊日萧索，生意已苍黄。

小弟发亦白，两男俱不强。有才且未达，况我非贤良。

幸以朽钝姿，野外老风霜。寒鸦噪晚景，乔木思故乡。

魏人宅蓬池，结网伫鳣鲂。水清鱼不来，岁暮空彷徨。
木兰花慢 赠通守娄公致政还乡有序
程敏政（明代）

喜年方耳顺，何遽尔赋归田。想十载红尘，题舆佐岳，连宵清梦，先到林泉。

抽身急流而退，任攀辕无计可留延。万里蓬瀛身近，一州父老情牵。

故园松菊正依然。晚景乐无边。看满载图书，芸霏别舸，倾城冠盖，云拥离筵。

酌杯起、为公寿，问几人舒卷似公贤。海上耆英会启，日边循吏名传。
定风波·即席
曾廉（清代）

阶下泉声逼酒寒。杨梅红透水精盘。传杯三五纤纤手。

虽久。月精犹在搭衣竿。

钟鼓楼前量刻漏。挥袖。人生何处不邯郸。莫待黄粱春梦醒。

佳境。离离花影满阑干。
寄芝仙西征幕府
金綎（清代）

枚生长托乘，王粲始从军。会有平戎策，能开西极云。

令严千雪帐，犒士万羊群。指日应降虏，铙鼓奏凯闻。
次韵刘景文登郑王台见思五首
黄庭坚（宋代）

茗花浮曾坑，酒泛酌宜城。
路寻西九曲，人似汉三明。
千户非无相，五言空有声。
何时郭池晚，照影写闲情。
贺陆盐允济二首
黄公度（宋代）

大手聊分八使车，腰丛六印益纡徐。
圜扉鞠草刑无滥，万灶熬纡国有储。
航栈蛮琛纷络绎，权衡选路不崎岖。
苍生久郁为霖望，早晚徵书下玉除。
寿章儆庵师五十初度和韵四首 其三
何彦升（清代）

居近蓉城满县花，三春渐见拂桐芭。缁帷问字风生座，碧幔传经月映纱。

峒麓遗言用断简，浦城馀泽属名家。双仙别有延年术，冰谷休寻汉武瓜。
苕溪登舟
杨万里（宋代）

深於池沼浅於河，动地风来也不波。
只道东来行役苦，胡床面面是菱荷。
故通仕孙公挽词 其一
邹浩（宋代）

少微星忽坠，畴昔梦初圆。乡社崇新祭，书帷掩旧编。

亭依金斗固，儿戏彩衣偏。踵续谁为傅，吁嗟高士贤。
麾扇渡
杨修（唐代）

旌旗烁石刃凝霜，甲楯如龙人似狼。
羽扇一挥风偃草，策勋多谢顾丹阳。
题惠山泉一首
王阮（宋代）

惠山泉似雪初消，不数松江第四桥。
解挹清冷洗氛祲，何时再有李文饶。
梅山周公挽章
徐瑞（宋代）

才力千钧弩，襟期百尺楼。
吾生能几见，异世有同流。
起起悲前梦，堂堂閟一丘。
衰荣动州里，外此复何求。
拾得磨墨寒山题岩赞
释了惠（宋代）

乱石当陶泓，千岩作诗轴。
意到句不就，句到意不足。
墨渐消，笔渐秃。
苍松偃蹇莓苔绿。高兴上层巅，
断崖收晚烟。笔底两三字，
人间千百篇。心手不相知，
石上墨成池。劫石有消日，
此墨无尽时。
寄贯休
齐己（唐代）

子美曾吟处，吾师复去吟。是何多胜地，销得二公心。

锦水流春阔，峨嵋叠雪深。时逢蜀僧说，或道近游黔。
次韵沈世德抚干川咏轩
周必大（宋代）

江山倏清丽，云月助色泽。
向来面面景，今日谁洗涤。
主人倚晴槛，回首笑谓客。
府公实知己，馀事懒经画。
帲幪廓大厦，轩窗开泽园。
架檐逼象纬，植础压卤斥。
仰看天宇大，俯觉地轴窄。
端如倩巨灵，妙手重开辟。
此兴固非浅，无入不自适。
华关望中敬，棠阴坐上得。
波光动藻井，帆影落几席。
所欣鱼依蒲，未许蝎见壁。
阴晴及朝暮，气象知几易。
飚回有馀韵，鸟度无留迹。
市声沉浩浩，渔唱闻昔昔。
油幕多风流，倏然晋八伯。
淋漓传翰墨，鏦击间金石。
连璧喜同志，倚玉许凉德。
颇惭陂量容，未忍俗驾勒。
恶诗信非备，勿作春秋责。
酹江月·淮城感兴
张绍文（宋代）

举杯呼月，问神京何在，淮山隐隐。抚剑频看勋业事，惟有孤忠挺挺。宫阙腥膻，衣冠沦没，天地凭谁整。一枰棋坏，救时著数宜紧。
虽是幕府文书，玉关烽火，暂送平安信。满地干戈犹未戢，毕竟中原谁定。便欲凌空，飘然直上，拂拭山河影。倚风长啸，夜深霜露凄冷。
金史详校成书十卷自序卷端附题于后
施国祁（清代）

闲消我有肆帘风，寓墨金源旧事丛。野史功臣惭褚补，圭斋诤友悔刘通。

书钞冷局仇难遍，字订讹传拟未工。长此一编深箧底，敢言载笔附群公。
赠李参军兄弟自凤阳弃官归四明
孙继皋（明代）

挂冠何日返荆扉，携手云林世所稀。家在淮南搴桂去，身同贺监乞湖归。

池塘梦是王孙草，荷芰裁为隐士衣。多少五陵裘马客，秋风閒却钓鱼矶。
奉和鲁望渔具十五咏。沪
皮日休（唐代）

波中植甚固，磔磔如虾须。涛头倏尔过，数顷跳鯆cr.

不是细罗密，自为朝夕驱。空怜指鱼命，遣出海边租。
常州张卿养素堂
欧阳修（宋代）

江左衣冠世有名，几人今复振家声。
朝廷独立清冰节，闾里归家白首卿。
志在言谈犹慷慨，身闲耳目益聪明。
长松野水谁为伴，顾我堪羞恋宠荣。
湖州歌九十八首 其八十五
汪元量（宋代）

客中忽忽又重阳，满酌葡萄当菊觞。
谢后已叨新圣旨，谢家田土免输粮。
秋日怀储嗣宗
司马扎（唐代）

故人北游久不回，塞雁南渡声何哀。
相思闻雁更惆怅，却向单于台下来。
庚戌冬乘浣隙谒西林寺渐老 其一
曾丰（宋代）

下走长呵道，前驱疾唤航。足赢黏履淖，头羡飐巾霜。

涧浅桥梁废，村深道路荒。不图为政暇，犹为看山忙。
问候赵签推
汪梦斗（宋代）

龟畴五福属鸿儒，寿骨清强病应无。要识维摩今示病，当知涑水本来癯。

心从空想尘无染，念到忘时气自苏。此说虽非儒所道，于中恐亦有工夫。
句 其一
郭知章（宋代）

一门十捧乡老书，四子五折东堂桂。
太平州陈大监挽章
周南（宋代）

人称扁画更传诗，飞到青冥却自迟。
今代人门能有几，伤心年自遽如斯。
百年乔木虬枝在，千里棠阴晓角悲。
日暮佳城春草碧，生刍遥奠野人卮。
晚过横灞寄张蓝田
钱起（唐代）

乱水东流落照时，黄花满径客行迟。

林端忽见南山色，马上还吟陶令诗。
偈颂二十二首
释妙伦（宋代）

玉缆纤纤布嫩芽，香苞杂杂依新叶。
化工底事把天机，剖腹倾心俱漏泄。
同子严初夏饮山閤
赵汝燧（宋代）

绿阴千百顷，约我共登临。山翠含烟重，榴红著雨深。

行藏皆有命，计较谩劳心。病怕杯中物，怜余浅浅斟。
初夏即事十二解 其六
杨万里（宋代）

密有花红绿刺长，似来作伴石榴芳。金樱身子玫瑰脸，更吃饧枝蜜果香。
过周平坡列十馀峰奇峭若笋林赋诗一首
胡直（明代）

连山陟未竟，嵂崒见兹岑。合作青莲朵，分为翠玉簪。

可堪逢绝胜，无暇恣登临。怅望青天暮，逌然寄此心。
出京
郑孝胥（清代）

坐看林叶黄，已有难留意。秋阴积离色，送我以寒吹。

亲朋裁三五，念别数相诣。去来自细事，所叹迫生计。

翻然徇微念，赴之颇沈鸷。宁辞长途劳，聊免他时悔。

海波千万叠，适志即平地。驱车出东门，眇默身如寄。
绍熙甲寅五月十七日从令尹张济之早饭狮子岩
李长庚（宋代）

雨余山色媚晴晖，无呈孤云自在飞。
坐到黄昏尤不恶，载将明月满船归。
题石溪伟观
易士达（宋代）

水共长天不尽头，石溪奇处着危楼。
我来倚徒阑干看，风撼芦花叶叶秋。
渔父
吴锡畴（宋代）

笭箵尽自了生涯，云淡风轻一杖藜。
伐木诗亡交道绝，绵蛮空为尽情啼。
逍遥咏
宋太宗（宋代）

天地含清泰，阴阳道所成。
冲和玄妙术，勿讶说长生。
起信何疑误，迷来却谤轻。
摄心归正念，淡薄恶销声。
题汝南县蒙溪亭二首 其二
吕颐浩（唐代）

暑途白昼倦趋程，月暗泥深夜阻行。却羡野僧无一事，布衣蔬饭任平生。
云厓
顾璘（明代）

匡庐苍苍五老峰，彭湖倒蘸青芙蓉。峰头云气日五色，散落厓谷生春容。

子晋吹笙紫宫里，拄笏看云时隐几。云兮云兮心共閒，不逐秋风渡江水。
赤壁怀古
苏辙（宋代）

新破荆州得水军，鼓行夏口气如云。
千艘已共长江崄，百胜安如赤壁焚。
觜距方强要一斗，君臣已定势三分。
古来伐国须观衅，意突成功所未闻。
奉酬息园从叔送别元韵同厚石作
汪仲鈖（清代）

易水今成两度游，临觞无语对朋俦。钝根每愧书撑腹，坦路宁朋命压头。

水竹一年赊半宅，风霜千里绽重裘。负暄梦里谈经地，踪迹浑如旋磨牛。
题医人黄子厚
黄清老（元代）

悠悠溪上山，叠叠山下云。幽人不出户，芝草日以春。

伯也种丹杏，心与孤鸿轻。仲也捣玄霜，西风林间声。

世降运不齐，病随人心生。芳草何所无，谁能撷其英。

吾宗幼方积，积久用更精。金丹有时合，白日升蓬瀛。
莺啼序（宫中新进黄莺）
汪元量（宋代）

檀栾宫墙数仞，敞朱帘绣户。正春暖、飘拂和风，衮入红尘香雾。见丝柳青青，袅娜如学宫腰舞。有黄莺、恰恰飞来，一梭金羽。

小巧身儿，锦心绣口，圆滑遽如计。避人，渐飞入琼林藏身，桃杏深处。对银屏、珠圆翠陈，隔叶底、恣歌《金缕》。忽群妃，拍手惊飞，奋然高举。

晓来雨湿，花娜柳垂，误投罗网去。缓缓访、六宫寻问，玉纤争握。放入金笼，眼娇眉妩。身如旅琐，无心求友。烟窗分影光阴里，听蛮声，似怨还如诉。

青山隔断，红妆满眼，谁怜一掬。幽恨难吐，沉香拂拂。亭北阑干，已得君王顾。但暗忆、西湖美景，雨色晴光，入翠穿红，巧转娇语。莺莺休怨天家，已赠金衣公子。生前号这恩荣，物类将何补。娇黄白奏词臣，为尔翻成，太平乐府。
将游龟峰寄汪抑之器之二太史
陆深（明代）

爱此秋高风日清，纡回常作探山行。俯看飞鸟有时下，怅望美人无限情。

沙净水根偏见石，树含谷口少闻莺。好峰只隔斜阳外，拟借新居卧月明。
巴陵官舍二题·湖山亭
孔武仲（宋代）

县山峻绝有新亭，公退时来看洞庭。
天外微茫二湖合，波心缥洞一峰青。
非时爽气生云雨，永夜寒光浸斗星。
千古登临增健笔，投文犹可吊湘灵。
亭前柳
朱雍（宋代）

养就玄霜圃，问东君、曾放瑶英。回首蓝桥路，遍琼城。横斜影，照人明。

飘香信、玉溪仙佩晚，同新月、步入西清。冰质枝头袅，更轻盈。分春色，赠双成。
次韵汪英春九日酒边
陈著（宋代）

有客相过风雨秋，唾飞珠玉胜珍羞。
但知女似谢道蕴，不道吾为马小游。
西斋睡起
李新（宋代）

避雨燕儿晴又去，趁衙蜂子晚还归。
西轩一枕无人唤，零落桃花绕梦飞。
二里溪濯足
文同（宋代）

暑气沉晚树，晴光满遥川。
下马古道侧，濯足清溪边。
胜事乐水石，幽怀托云烟。
还来振衣起，回首徒悒然。
青玉案 清夜与二窗泛舟秦淮
易顺鼎（清代）

白门柳色青无恙。惯系住、桃根桨。水气如花香雾漾。

虾帘奇卷，羊灯初上，四百琵琶响。

吨魂又逐潮来往。月子多情照虚幌。莫听江边商女唱。

一船风露，六朝烟浪，坐个愁人两。
题坐禅蝦蟆
释绍昙（宋代）

一从识得性分明，懒作春池鼓吹声。
闲把六门深锁断，白莲香散水风清。
哦诗夜坐瓶罍久空无以自劳寄吴兴赵司录江兵曹
程俱（宋代）

诗成不直一杯水，年大常怀千岁忧。何须中令能强记，正要将军为破愁。

故人久负丘壑志，公子欲寻梁宋游。相逢傥有蒲萄渌，肯向西凉博一州。
当新婚别
陶澄（清代）

忆昔妾未字，生小皆清门。相逢两无忌，比舍同六亲。

十四年稍长，逡巡始畏人。十五值时难，风雨啼空村。

十六今于归，媒妁无一存。前日府帖下，淮南大兴屯。

王事不敢避，执殳行苦辛。君行在须臾，裀席难久温。

君意岂独忍，奈此覆冒恩。黄巢犯东都，六宫如飘尘。

至尊尚莫保，况乃茕穷身。裁缣作裲裆，密紒裹以纯。

君情毋弃捐，妾有双泪痕。
山居七咏·瑞萱堂
方岳（宋代）

携得春归通德门，等閒万木亦沾恩。
母桃未熟蓬莱浅，连夜吹开堂北萱。
送圭师归衡岳
张方平（宋代）

师通禅律外，外学二篇微。貌似寒山古，身随风叶飞。

潇湘曾晓梦，鸿雁伴南归。七十三峰里，云庵拂旧扉。
强评事挽词 其二
邹浩（宋代）

不为明世得，已矣旧山川。青眼谁樽俎，黄金自简编。

乡闾今昔异，门户子孙贤。我独从君晚，追惟更惨然。
满庭芳 赠赵抱玄
马钰（金朝）

抱玄远俗，不恋荣华。恬然滋味无加。一片闲心物外，别有生涯。无为自然清静。，结些儿、密妙堪夸。丹田内，便拍塞塞地，白雪黄芽。内有真阳锻炼，把元初根蒂，复变灵砂。得见通明真性，似玉无瑕。功夫十分圆备，访蓬瀛、步步烟霞。空虚里，有金童玉女，迎入仙家。
贯庄调灯五首 其五 百兽
徐搢珊（清代）

狮象轩昂虎豹雄，回翔跳舞技偏工。犀牛戽水猱升木，怪状奇形烈炬中。
会宁县旅夜简吴桧皋太守堂翁
赵完璧（明代）

薄衾寒夜卧如弓，万种羁愁辗转中。有慰月轮来海上，无书鸿雁过天东。

百年身计老仍拙，万里归程梦转空。落叶满窗人不寐，坐令销瘦愧无功。
东斋杂书十二首 其九
陆游（宋代）

艺花恨不茂，薙草欲其尽。心常堕贪爱，否则近残忍。

蝶网犹翩翾，蚓断更菌蠢。君其等观之，何者非可闵。
露坐
陆游（宋代）

五月暑犹薄，中庭试葛衣。
蛙声经雨壮，萤点避风稀。
尘念三生误，归心半世违。
残年端有几，可复负渔矶？
赋豆腐
朱晞颜（宋代）

秋风入荒落，疏篱搆霜蔓。枯萁委蝉蜕，老荚剥羊眼。

离离珠走盘，圆净真可贯。谁将蚁旋手，倒注入空窾。

殷殷雷转岩，啧啧鱼吐泫。居然盆盎中，零乱舞鹅观。

伟哉就鼎功，囊封有奇粲。馀习尚儒酸，点染形质幻。

俄惊赵璧全，却讶白石烂。全胜塞上酥，轻比东坡糁。

固知滋味长，尤喜齿牙暖。那资糠秕馀，杂糅出肤浅。

终惭菉葛纤，生被脂粉涴。餐⽟定有方，咄嗟良可办。
空寂院
刘克庄（宋代）

院名谁遣称空寂，入得门来寂又空。
旧有田园官户占，别无衣钵老尼穷。
砌倾苔色侵堂上，厨废炊烟起草中。
或说古碑巢寇写，栖禽不下似伤弓。
积雨简百七丈郎中二首 其一
许及之（宋代）

乡里从游不乏贤，薛侯令我自拳拳。笔端有力能扛鼎，饮量无拳可吸川。

宁屈乘轺纡郡绂，岂容谢事引官年。皇天有眼难从欲，暂许祠庭作散仙。
九月九日赠崔使君善为
王绩（唐代）

野人迷节候，端坐隔尘埃。忽见黄花吐，方知素节回。

映岩千段发，临浦万株开。香气徒盈把，无人送酒来。
冬晴
华岳（宋代）

腊月南州不类冬，梨花飘粉小桃红。未曾飞动遥山雪，早有春三二月风。
峡溪山
苏景熙（明代）

绝壑临无地，虚岩别有天。斜通一线径，俯落百重泉。

组练明秋水，江山入暝烟。汀凫与沙雁，相对意悠然。
咏真乐 其七
李道纯（元代）

寂然不动契真常，消尽群阴自复阳。坤里黄婆生赤子，离中姹复嫁呆郎。

山头水降黄芽长，地下雷轰白雪飏。万里银河无点翳，金蟾独露发神光。
郑维心用张仲宗韵见赠复次其韵奉酬 其一
沈与求（宋代）

幽人卧南窗，支床伏穹龟。白堕意冥契，黄庭心暗追。

身闲有馀适，国病何当医。此事姑弃置，溪光挂屏帷。

顾影或自笑，问言子从谁。
沁园春·琳馆清标
吕岩（唐代）

琳馆清标，琼台丽质，何年天上飞来。扬州暂倚，后土为深栽。独立乾坤一树，春风占、万朵齐开。天然巧，蕊珠圆簇，玉瓣轻裁。见一花九朵，类玲珑玉斝，错落琼杯。得满盛香露，洗荡尘埃。是真元孕育，有仙风道骨，岂是凡胎。问真宰，难留下土，携而上蓬莱。
武安堰秦氏山庄留题
宋褧（元代）

清溪如玉竹如屏，门掩苔墙犬不惊。怪得轺车尝小驻，林间时有读书声。
福昌杂咏五首
张耒（宋代）

乘云飞去不辞家，女几荒祠一径斜。
溪入乱云鸣佩玦，树蟠苍石老龙蛇。
夜寒玉镜悬清月，天碧霓衣曳彩霞。
陵谷易迁尘骨老，衰颜更欲服丹砂。
房陵十首
陈造（宋代）

刈罢秋禾未敢慵，更须趁逐过残冬。
城中竹筊今年贵，盐茗新来免阙供。
招隐诗
闾丘冲（魏晋）

大道旷且夷，蹊路安足寻。经世有险易，隐显处存心。

嗟哉岩岫士，归来从所钦。
喜雨三首
吴潜（宋代）

西抹东涂老不禁，芙蓉洲畔更浮沈。
数茎半黑半丝发，一寸忧浮忧雨心。
乌糤且欣将淅玉，红莲何翅已抽簪。
小臣献谷秋尝了，深密山林可访寻。
城南宴
李行言（唐代）

御宿上林春欲尽，残花弱柳任风吹。斗鸡走马□□□，乐煞长安游侠儿。
和菊花
朱胜非（宋代）

纷纷桃李春，过眼成枯萎。晚荣方耐久，造物岂吾欺。
寄喻叔奇丈二首 其一
赵蕃（宋代）

不见喻工部，经今两暮春。遥知磬湖上，不减浣花滨。

佳句能名世，浮云岂绊身。为贪烟雨胜，聊复驾朱轮。
寄戴户部仲鹖
殷云霄（明代）

醉后分携不记吾，晚宜堂畔费招呼。人归别浦江声远，鹤寐閒庭月影孤。

邂逅我堪怀叔度，风尘谁复问狂夫。他时相忆还劳子，巳约东溟旧钓徒。
老兵
陈燮（清代）

百战余生卧草莱，戍楼间听角声哀。迷离望极平安火，慷慨歌成《阿滥堆》。

至竟封侯无骨相，何曾厮养不英才。记从故李将军后，夜夜山南射虎回。
梅
王奕（元代）

爱梅坐至夜三更，坐至三更意未平。
潜以晋来为己任，亮将汉去与天争。
是心或可道前哲，此理如何语后生。
莫笑书生穷到老，虽穷到老也留名。
喜闻定叟弟归
张栻（宋代）

吾弟三年别，归舟半月程。
瘦肥应似旧，欢喜定如兄。
秋日联鸿影，凉窗听雨声。
人间团聚乐，身外总云轻。
清平乐·五月十五夜玩月
刘克庄（宋代）

风高浪快，万里骑蟾背。曾识姮娥真体态。素面元无粉黛。
身游娥阙珠宫。俯看积气蒙蒙。醉里偶摇桂树，人间唤作凉风。
昔君别
宗臣（明代）

昔君别我兮，春草萋萋。我今思君兮，秋雨霏霏。春秋既已改序兮，君胡为兮不归。

昔君别我兮，江月阴阴。今我思君兮，海日深深。日月忽其不停兮，君胡为兮无音。
杂曲歌辞。夜夜曲
王偃（南北朝）

北斗星移银汉低，班姬愁思凤城西。

青槐陌上人行绝，明月楼前乌夜啼。
嘉兴界
叶绍翁（宋代）

平野无山见尽天，九分芦苇一分烟。
悠悠绿水分枝港，撑出南邻放鸭船。
何府君挽诗
魏了翁（宋代）

林泉间富贵，缣素老功夫。
古树檠苍干，修庭拥碧梧。
只安车下泽，不侈骑传呼。
轧轧成都道，还家日未晡。